Herrie oor nuwe Affies-skoolwapenDie huidige skoolwapen (links) en ‘n voorstelling van die nuwe skoolwapen. Foto: Facebook Ontstoke oudleerders van die Afrikaanse Hoër Meisieskool in Pretoria het vandeesweek ŉ petisie begin in ŉ poging om te verhoed dat die Voortrekkernooientjie op die skoolwapen met ŉ meer moderne weergawe vervang word. Vera de Klerk, voorsitter van die Affies-oudleerlingbond, het in ŉ verklaring gesê die skoolhoof en beheerliggaam van die skool het op die nuwe wapen besluit sonder om leerders, ouers, personeel of alumni van die skool te raadpleeg. Die nuwe wapen sal glo steeds ŉ Voortrekkernooientjie uitbeeld, maar sy sal meer slank en modern wees met haar kop gelig. Volgens De Klerk wil die beheerliggaam die skoolwapen, wat gegrond is op ŉ beeld van die beeldhouer Anton van Wouw, nou soos “ŉ Barbie doll met ŉ kappie” laat lyk. “Vir al die alumni met wie ons hieroor praat, is dit totaal onaanvaarbaar. Selfs vir mense buite die direkte skoolverband is dit duister waarom hierdie stap gedoen word. Daar is geen rede, polities of andersins, waarom hierdie besluit deurgevoer moet word nie,” het De Klerk gesê. ŉ Petisie teen die verandering van die wapen is teen Donderdagmiddag reeds meer as 1 600 keer onderteken. Intussen het Colleen Naudé, woordvoerder van die skool, aan Maroela Media gesê dat die skool se leerders Maandag oor die wapen gestem het en dat 97% ten gunste van die nuwe wapen was. Naudé het gesê die skool sal later ŉ verklaring oor die saak uitreik en versprei om hul kant van die saak weer te gee.